เอ็กซิมแบงก์ ให้กู้เพิ่ม8ล. ผลิตน้ำในลาว
เอ็กซิมแบงก์ปล่อยกู้บริษัทผลิตน้ำประปาในหลวงพระบางเพิ่ม 8 ล้าน รองรับการบริโภคครัวเรือนและภาคอุตสาหกรรม
12 พ.ค. 2559

เอ็กซิมแบงก์ปล่อยกู้บริษัทผลิตน้ำประปาในหลวงพระบางเพิ่ม 8 ล้าน รองรับการบริโภคครัวเรือนและภาคอุตสาหกรรม
นายเขมทัศน์ สายเชื้อ รักษาการกรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า เอ็กซิมแบงก์ได้ให้สินเชื่อระยะยาวเพิ่มอีก 8 ล้านบาท แก่บริษัท เอเชีย น้ำประปา หลวงพระบาง ซึ่งเป็นการร่วมทุนของนักลงทุนไทยระหว่างบริษัท เอเชีย อินฟราสตรักเชอร์ แมเนจเม้นท์ (ประเทศไทย) และบริษัท วอเตอร์โซลูชั่น โดยเป็นเงินกู้เพื่อใช้ในการขยายกำลังการผลิตของโรงผลิตน้ำประปาที่เมืองหลวงพระบาง สปป.ลาว จากเดิม 6,000 ลูกบาศก์เมตร/วัน เป็น 12,000 ลูกบาศก์เมตร/วัน
ก่อนหน้านี้ บริษัท เอเชีย น้ำประปา หลวงพระบาง ได้รับการสนับสนุนเงินกู้จากธนาคาร 70 ล้านบาท เพื่อก่อสร้างโรงผลิตน้ำประปาที่หลวงพระบาง สปป.ลาว และเปิดดำเนินการในเชิงพาณิชย์ตั้งแต่เดือน ธ.ค. 2556 การกู้เพิ่มเติมครั้งนี้เพื่อสนับสนุนการขยายกำลังการผลิตให้สามารถรองรับความต้องการใช้น้ำประปาที่มีแนวโน้มเพิ่มขึ้นอย่างต่อเนื่องในชีวิตประจำวันและภาคอุตสาห กรรม สอดคล้องกับแนวโน้มการขยายตัวของภาคธุรกิจและเศรษฐกิจเมืองหลวงพระบาง
ทั้งนี้ เอ็กซิมแบงก์มีบทบาทในการสนับสนุนให้ผู้ประกอบการขนาดกลางและขนาดย่อม (เอสเอ็มอี) ของไทยที่มีศักยภาพนำความรู้ เทคนิค และประสบการณ์ในการดำเนินธุรกิจพัฒนาระบบสาธารณูปโภคไปลงทุนในต่างประเทศ เพื่อสร้างรายได้ที่เป็นเงินตราต่างประเทศของไทย ควบคู่กับการส่งเสริมการเติบโตทางเศรษฐกิจและสังคมของอาเซียน